รฟม.เร่งผลักดันโครงการรถไฟฟ้า 8 เส้นทาง ส่วนใหญ่เริ่มก่อสร้างในปี 60
รฟม.เร่งผลักดันโครงการรถไฟฟ้า 8 เส้นทาง ส่วนใหญ่เริ่มก่อสร้างในปี 60
22 ต.ค. 2558

นายพีระยุทธ สิงห์พัฒนากุล ผู้ว่าการ การรถไฟฟ้าขนส่งมวลชนแห่งประเทศไทย(รฟม.) เปิดเผยว่า ความคืบหน้าโครงการรถไฟฟ้าที่ รฟม.กำลังดำเนินการก่อสร้างทั้ง 4 โครงการ ให้กับนายอาคม เติมพิทยาไพสิฐ รมว.คมนาคม ที่เดินทางมาตรวจเยี่ยมเพื่อมอบโยบายในวันนี้ว่า โครงการรถไฟฟ้าสายสีม่วง ช่วงบางใหญ่-เตาปูน เริ่มก่อสร้างเมื่อวันที่ 10 พ.ย.52 มีความก้าวหน้าร้อยละ 99.97 โดยมีกำหนดเปิดให้บริการในเดือน ส.ค.59, โครงการรถไฟฟ้าสายสีน้ำเงิน ช่วงหัวลำโพง-บางแค และช่วงบางซื่อ-ท่าพระ เริ่มก่อสร้างเมื่อวันที่ 4 เม.ย.54 มีความก้าวหน้าร้อยละ 67.05 โดยมีกำหนดเปิดให้บริการปี 2562, โครงการรถไฟฟ้าสายสีเขียว ช่วงแบริ่ง-สมุทรปราการ เริ่มก่อสร้างเมื่อวันที่ 1 มี.ค.55 มีความก้าวหน้าร้อยละ 65.88 โดยมีกำหนดเปิดให้บริการปี 2563 และโครงการรถไฟฟ้าสายสีเขียว ช่วงหมอชิต-สะพานใหม่-คูคต เริ่มก่อสร้างเมื่อวันที่ 1 มิ.ย.58 มีความก้าวหน้าร้อยละ 0.87 มีกำหนดเปิดให้บริการปี 2563
นอกจากนี้ รฟม.ยังเร่งดำเนินการผลักดันโครงการรถไฟฟ้าในความรับผิดชอบของ รฟม.อีก 8 โครงการ ได้แก่ 1.โครงการรถไฟฟ้าสายสีชมพู ช่วงแคราย-มีนบุรี ระยะทาง 34.5 กม. ประกอบด้วย สถานียกระดับ 30 สถานี โดยมีแผนจะเริ่มก่อสร้างปี 2560 และเปิดให้บริการในปี 2563, 2.โครงการรถไฟฟ้าสายสีเหลือง ช่วงลาดพร้าว-สำโรง ระยะทาง 30.4 กม. ประกอบด้วย สถานียกระดับ 23 สถานี โดยมีแผนจะเริ่มก่อสร้างปี 2560 และเปิดให้บริการในปี 2563, 3.โครงการรถไฟฟ้าสายสีส้ม ส่วนตะวันออก ช่วงศูนย์วัฒนธรรมฯ-มีนบุรี ระยะทาง 21.1 กม. แบ่งเป็นสถานียกระดับ 7 สถานี และสถานีใต้ดิน 10 สถานี โดยมีแผนจะเริ่มก่อสร้างปี 2560 และเปิดให้บริการปี 2565, 4.โครงการรถไฟฟ้าสายสีน้ำเงินส่วนต่อขยาย ช่วงบางแค-พุทธมณฑลสาย 4 ระยะทางประมาณ 7 กม. ประกอบด้วยสถานียกระดับ 4 สถานี มีแผนจะเริ่มก่อสร้างปี 2560 และเปิดให้บริการปี 2564,
5.โครงการรถไฟฟ้าสายสีม่วง ช่วงเตาปูน-ราษฎร์บูรณะ ระยะทาง 23.6 กม. แบ่งเป็นสถานียกระดับ 7 สถานี และสถานีใต้ดิน 10 สถานี มีแผนจะเริ่มก่อสร้างปี 2560 เปิดให้บริการปี 2563, 6.โครงการรถไฟฟ้าสายสีส้มส่วนตะวันตก ช่วงตลิ่งชัน-ศูนย์วัฒนธรรมฯ ระยะทาง 16.4 กม. ประกอบด้วย สถานีใต้ดิน 11 สถานี มีแผนจะเริ่มก่อสร้างปี 2560 และเปิดให้บริการปี 2565, 7.โครงการรถไฟฟ้าสายสีเขียว ช่วงสมุทรปราการ-บางปู และ 8.โครงการรถไฟฟ้าสายสีเขียว ช่วงคูคต-ลำลูกลา ซึ่ง รฟม. มีแผนจะนำเสนอขออนุมัติก่อสร้างโครงการในปี 2559 และเริ่มก่อสร้างโครงการปี 2561 โดยกำหนดเปิดให้บริการปี 2565
นอกจากนี้ วันนี้ รมว.คมนาคม พร้อมคณะ ได้เดินทางลงพื้นที่เพื่อตรวจเยี่ยมโครงการรถไฟฟ้าสายสีน้ำเงินส่วนต่อขยาย ช่วงหัวลำโพง-บางแค และช่วงบางซื่อ-ท่าพระ ณ สถานีสนามไชย และบริเวณอุโมงค์รถไฟฟ้าลอดใต้แม่น้ำเจ้าพระยา ซึ่งเป็นงานก่อสร้างโครงการรถไฟฟ้าสายสีน้ำเงินส่วนต่อขยายฯ สัญญาที่ 2 ช่วงสนามไชย-ท่าพระ โดยได้เริ่มงานก่อสร้างเมื่อเดือนเมษายน 2554 มีงานก่อสร้างที่สำคัญได้แก่ งานก่อสร้างสถานีสนามไชย สถานีอิสรภาพ งานก่อสร้างปล่องระบายอากาศ และงานขุดเจาะอุโมงค์ฝั่งตะวันออก (Eastbound) ปัจจุบันมีความก้าวหน้าเท่ากับร้อยละ 79.27
สำหรับอุโมงค์รถไฟฟ้า ช่วงสนามไชย-ท่าพระ มีแนวเส้นทางเริ่มที่บริเวณแยกสนามไชย ลอดผ่านปากคลองตลาดและแม่น้ำเจ้าพระยา ผ่านข้างวัดกัลยาณมิตร ตัดเข้าถนนอิสรภาพ บริเวณวัดราชสิทธาราม แล้วยกระดับเข้าเชื่อมต่อทางวิ่งยกระดับบริเวณแยกท่าพระ ระยะทางรวม 2.57 กม. โดยเป็นอุโมงค์ลอดใต้แม่น้ำเจ้าพระยา ระยะทางประมาณ 200 เมตร ระดับอุโมงค์ขอบบนอยู่ใต้ท้องแม่น้ำประมาณ 10 เมตร นับเป็นการก่อสร้างอุโมงค์รถไฟฟ้าลอดใต้แม่น้ำเจ้าพระยาครั้งแรกของประเทศไทย ปัจจุบันงานขุดเจาะอุโมงค์ฝั่ง Eastbound มีความก้าวหน้าร้อยละ 75.29 และคาดว่าจะแล้วเสร็จประมาณวันที่ 5 ธ.ค.58